KOMISIJOS REGLAMENTAS (EB) Nr. 1255/2007
2007 m. spalio 25 d.
iš dalies keičiantis Komisijos reglamentą (EB) Nr. 874/2004, nustatantį .eu aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu aukščiausio lygio domeno įdiegimo (1), ypač į jo 5 straipsnio 1 dalį,
pagal reglamento (EB) Nr. 733/2002 5 straipsnio 1 dalį pasikonsultavusi su registro įstaiga,
kadangi:
(1)
2004 m. balandžio 28 d. Komisijos reglamentu (EB) Nr. 874/2004 (2) įgyvendinamas Reglamentas (EB) Nr. 733/2002 ir nustatomos .eu aukščiausio lygio domeno įdiegimo ir funkcijų viešosios tvarkos taisyklės bei registracijai taikomi principai.
(2)
Reglamento (EB) Nr. 874/2004 8 straipsniu įgyvendinamos geografinių sąvokų viešosios tvarkos taisyklės numatant tvarką, kuria valstybių narių, šalių kandidačių ir visų Europos ekonominės erdvės narių nacionalinės Vyriausybės gali paprašyti užregistruoti arba rezervuoti jų pavadinimus. Siekiant šio tikslo bei norint užtikrinti geopolitinę ir kalbinę Europos Sąjungos įvairovę, taip pat valstybių narių ir Europos piliečių interesus, 2005 m. spalio 10 d. Reglamentas (EB) Nr. 874/2004 buvo iš dalies pakeistas Reglamentu (EB) Nr. 1654/2005, iš dalies keičiančiu Reglamentą (EB) Nr. 874/2004, nustatantį .eu aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus. Reglamento (EB) Nr. 1654/2005 1 straipsnio 3 dalyje nurodytame priede pateikiamas visų pavadinimų, kuriuos kiekviena valstybė narė rezervavo užregistruoti, sąrašas, taip pat pavadinimų, kuriuos galės rezervuoti tam tikros trečiosios šalys, įskaitant šalis kandidates įstoti į Europos Sąjungą, sąrašas.
(3)
2007 m. sausio 1 d. į Europos Sąjungą įstojo Bulgarija ir Rumunija. Todėl Bulgarija ir Rumunija turėtų turėti galimybę užregistruoti domenų pavadinimus, joms rezervuotus pagal Reglamento (EB) Nr. 874/2004 8 straipsnį. Siekiant užtikrinti teisinį aiškumą, kad šios dvi valstybės narės turi tokią galimybę, į Komisijos reglamentą (EB) Nr. 874/2004 įtrauktas priedas turėtų būti iš dalies pakeistas.
(4)
Šiame reglamente numatytos priemonės atitinka Ryšių komiteto, įkurto 2002 m. kovo 7 d. Europos Parlamento ir Tarybos direktyvos 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų Direktyva) (3) 22 straipsnio pirmąja dalimi, nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamento (EB) Nr. 874/2004 priedas pakeičiamas šio reglamento priedu.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 25 d.